寄許太初
作者：方回
朝代：宋

paragraphs: 憶昨與君同榻時，奇溫疊重狨豹皮。
醉卧嘔吐污茵帳，君不誚責予不知。
一從建康出城去，七里八岡泥涉路。
一步一滑不可度，始復思君寢處處。
幸有筍輿猶得乘，其實不勝其戰兢。
句容破店無卧榻，一夜打坐如禪僧。
老頑窮健耐辛苦，地角天涯迷處所。
客中知我何如人，店嫗無頼肆譏侮。
蹉跎六十二年身，明日又見新年春。
祇應獨坐思鄉客，猶勝孤征失路人。